text: ভারতে তীর্থ যাত্রীবাহী বাস খাদে, নিহত ৫৫ | ডিএমপি নিউজ
  সরকারি মালিকানাধীন সড়ক পরিবহন করপোরেশনের (টিএসআরটিসি) দূর্ঘটনা কবলিত বাসটি কোন্ডাগাট্টুতে পূজা সম্পাদন শেষে ৮৭ জন তীর্থযাত্রী নিয়ে জাগতিয়ালে ফিরছিল। ফেরার পথে বাসটি অপেক্ষাকৃত সরু সড়ক থেকে ছিটকে পাশের খাদে পড়ে গেলে বড় ধরনের এই হতাহতের ঘটে। ঠিক কী কারণে এই দুর্ঘটনা ঘটেছে তা এখনো জানা যায়নি। তবে খাদে পড়ার আগে বাসটি মোট চারবার বাঁক নিয়েছিলো বলে জানা গেছে।
  কর্তৃপক্ষ জানিয়েছে, বাসটিতে মোট যাত্রী ছিলেন ৮৭ জন, তার মধ্যে এখন পর্যন্ত ৫৫ জন নিহত হয়েছেন। উদ্ধার কাজ অব্যাহত রয়েছে এবং আহতদের জাগতিয়াল সরকারি হাসপাতালে চিকিৎসা দেয়া হচ্ছে। এদের মধ্যে আশঙ্কাজনক অবস্থায় কয়েকজনকে উন্নত চিকিৎসার জন্য করিমনগর হাসপাতালে এবং হায়দরাবাদে স্থানান্তর করা হয়েছে।
  এদিকে দেশটির প্রধানমন্ত্রী নরেন্দ্র মোদি দুর্ঘটনাজনিত হতাহতের ঘটনায় শোক প্রকাশ করে বলেন, এটা বিশ্বকে নাড়িয়ে দিয়েছে। বেদনাময় এই ঘটনা সইবার নয়। এটা আমার চিন্তা ও মনোজগতকে আঘাত করেছে। এ সময় আহতদের দ্রুত সুস্থতা কামনা করেন তিনি।
  এ ঘটনায় তেলেঙ্গানার মুখ্যমন্ত্রী চন্দ্রশেখর রাও গভীর শোক প্রকাশ করে আহতদের জন্য পর্যাপ্ত ঔষধ ও উন্নত চিকিৎসার নির্দেশ দিয়েছেন। এছাড়া নিহতদের পরিবার প্রতি ৫ লাখ রুপি ক্ষতিপূরণ দেয়ার ঘোষণা দিয়েছেন তিনি।